Title: Zxczxc
Author: julia.stepankova

Správa zo zahraničnej pracovnej cesty
1.  Účastník ZPC:
Ing. Ildikó Pathóová, zamestnankyňa SCV MŠVVŠ SR, odbor stratégie celoživotného vzdelávania, anglický jazyk 5

 2.  Zahraničná pracovná cesta:
Fínsko, Helsinki, Hilton Hotel Strand, 29. - 30. 11. 2010, Ministerstvo školstva a kultúry Fínsko v spolupráci s Európskou komisiou a Cedefop-om: účasť na odbornom seminári o definovaní výsledkov vzdelávania (learning outcomes - LO) pre jednotlivé krajiny EÚ (finančné náklady akcie hradené z prostriedkov Európskej Komisie).

3.	Rámcový program pobytu:

29.11.2010	Program stretnutia 
09:00 – 09:30	Registrácia účastníkov  
09:30 – 09:50	Privítanie účastníkov stretnutia: Anita Lehikoinen, Ministerstvo školstva a 			kultúry, Fínsko a pani Anita Kremo, Európska komisia
09:50 – 12:00	Prezentácie pozvaných lektorov na tému: Úloha zabezpečenia kvality pri definovaní, 		popise a hodnotení výsledkov vzdelávania – 1.časť
13:00 – 14:25	Prezentácie pozvaných lektorov na tému: Úloha zabezpečenia kvality pri definovaní, 		popise a hodnotení výsledkov vzdelávania – 2.časť
14:25 - 16:50 Práca v skupinách na tému: Úloha zabezpečenia kvality pri definovaní, popise a hodnotení výsledkov vzdelávania 
16:50 – 17:30	Plenárna diskusia na tému: Ako zabezpečiť kvalitu pri definovaní, popise a 			hodnotení výsledkov vzdelávania 

30.11.2010	Program stretnutia
09:30 – 10:50	Práca spôsobom „world café“ - reflexie účastníkov seminára na tému prvého dňa 		stretnutia, výzvy a predstavy zástupcov jednotlivých krajín
11:00 – 12:30	 Práca v skupinách na témy:
Výstupy vzdelávania pre štandardy, individuálne kvalifikácie a osnovy
Výstupy vzdelávania pre hodnotenie
Výstupy vzdelávania v národnej sústave kvalifikácií
13:30 – 15:30	Plenárna diskusia na tému: Ako môže pomôcť európska spolupráca a práca skupiny 		 LO rozvoji národných iniciatív pri zabezpečení kvality vzdelávania 
15:30 – 16:00	Záver stretnutia
		
4.	Stručný priebeh rokovaní:

Rokovanie zahájila pani Anita Lehikoinen v zastúpení Ministerstva školstva a kultúry Fínska, ktorá zdôraznila dôležitosť Európskeho kvalifikačného rámca pre zavedenie zmien do národnej sústavy kvalifikácií, pričom celoživotné vzdelávanie má kľúčovú úlohu. Tvorba Národnej kvalifikačnej sústavy bola teraz ukončená, materiál sa predkladá Parlamentu Fínska na schválenie. Najdôležitejší prínos novej sústavy vzdelávania pani Lehikoinen vidí v skutočnosti, že pre jednotlivcov sa umožnil návrat do vzdelávacieho systému na ľubovoľnom stupni vzdelávania (neexistujú tzv. slepé uličky (dead ends) vdelávacich úrovní) a tiež možnosť uznávania predchádzajúcej praxe aj na úrovni vysokoškolského štúdia. Fínsko má skúsenosti s mobilitou študentov a učiteľov – školiteľov už viac ako dve dekády, existujú programy v anglickom jazyku, bola upravená štruktúra z výstupov vysokoškolského štúdia. V medzinárodných meraniach zručností študentov ako sú napr. PISA, PIRLS, TIMSS a v iných aktivitách OECD krajín má Fínsko výsledky porovnateľné s priemerom EÚ. Vzdelávanie na všetkých úrovniach štúdia (aj PhD programy) je bez poplatku, napriek tomu Fínsko má problémy s integráciou prisťahovalcov, stráca chlapcov zo procesu vzdelávania už na úrovni strednej školy a tiež tendencia starnutia populácie krajiny znamenajú pre Fínsko výzvu, ktorou sa musia zaoberať na najvyššej úrovni strategických rozhodnutí.

Pani Anita Kremo z Európskej komisie hovorila o dôležitosti jednotného chápania výstupov zo vzdelávacích systémov (learning outcomes - LO) pre jednotlivé krajiny EÚ. Práve tieto LO majú slúžiť ako základ spoločného jazyka v komunikácii so zamestnávateľmi. Zdôraznila skutočnosť, že  LO sa majú používať pri opise výstupov z národnej sústavy vzdelávania od roku 2012 na základe odporúčaní Komisie. Dôvera je dôležitá pre všetkých stakeholderov (strategicky dôležitých partnerov) pri pohľade na vzdelávacie výstupy, ktoré majú byť prehľadné a transparentné.

Pani Anita Walsh, PhD., starší lektor v oblasti Work Based Learning z inštitúcie Birkbeck College, Department of Social Policy and Education, University of London, UK, sa vo svojej prezentácii  zameriavala na skutočnosť, ako môžu byť akademické štandardy LO nápomocné pre hodnotenie získaných vedomostí, zručností a kompetencií mimo akademickej inštitúcie. Hovorila o výhodách definovania výstupov vzdelávania cez LO, pričom čas strávený učením sa neznamená automaticky úspech vo vzdelávaní. Je veľmi dôležité uvedomiť si a podľa možností jednotne naplánovať proces učenia sa na pracovisku jednotlivca. 

Pani Riitta Pyykköö, profesorka a predsedníčka inštitúcie Finnish Higher Education Evaluation Council (FINHEEC) hovorila o vyše dvadsaťročnej tradícii zabezpečenia kvality v EÚ, pričom najdôležitejším momentom pre vysokoškolské vzdelávanie je odsúhlasenie Bolonského programu. Hovorila o rôznych podstatách zabezpečenia kvality cez evaluáciu, audit, akreditáciu či benchmarking vzdelávacích inštitúcií. Vzájomná dôvera medzi krajinami EÚ je veľmi dôležitá, ale proces dôvery v jednotlivé vzdelávacie inštitúcie treba začať už na národnej úrovni. Inštitúcia FINHEEC už od roku 1996 existuje ako nezávislá expertná inštitúcia, ktorej hlavnou úlohou je asistovať univerzitám a ministerstvu školstva pri rozvoji programov, pri auditoch kvality a evaluácii centier excelentnosti vo vzdelávaní. 

Pán Serban Iosifescu, expert z EQAVET (kontrola kvality procesov vzdelávania v odbornom školstve) Network-u hovoril o dôležitosti zavedenia Cyklu zabezpečenia kvality, ktorý sa začína na úrovni plánovanie – implementácia – evaluácia a hodnotenie (review). Hodnotiace kritériá musia byť implementované na úrovni systému vzdelávania ako takého a taktiež na úrovni zabezpečovateľa vzdelávacích aktivít. Hodnotenie sa má uskutočniť na dvoch úrovniach: na úrovni sebahodnotenia a na úrovni externého monitorovania kvality. Experti EÚ sa dohodli na desiatich indikátoroch kvality, ktoré definujú proces vzdelávania v danom odbore kvalifikácie, samozrejme aj s ohľadom na požiadavky zamestnávateľov.

Pani Gunn Gallavara, pôsobiaca v pozícii staršieho radcu inštitúcie Norwegian Agency for Quality Assurance in Education, hovorila o správe, ktorú pripravili na záver projektu o hodnotení 17 inštitúcií vysokoškolského vzdelávania v severných krajinách Európy (Nórsko, Fínsko, Dánsko, Švédsko a Grónsko). Tieto inštitúcie neboli vybraté náhodne, tým ani nereprezentujú krajiny ako celok, napriek tomu sú zjavné tendencie, ktoré sú typické pre opis LO v tejto oblasti vzdelávania.

Pani Heli Vinkka-Puhakka, prof. z inštitútu zubného lekárstva University of Turku, hovorila o programe zjednotenia vzdelávania v tejto oblasti počas posledných piatich rokov, ktorej sa zúčastnilo až 200 inštitúcií vzdelávania zubárov v Európe. Bolo treba dohodnúť sa na vedomostiach a hlavne zručnostiach (profesionálnom prístupe), ktoré absolvent školy musí mať na konci vzdelávania v programe. Následne boli definované úrovne kompetencií a tiež aj domény vzdelávania. Projekt bol výsledkom snahy harmonizácie tohto typu vzdelávania za ostatných desať rokov spolupráce v tejto oblasti.

Pán Erno Lehtinen, prof. v oblasti pedagogiky z University of Turku sa vo svojej prednáške zameriaval na prostriedky vzdelávania, ktoré sú dostupné v súčasnosti a ktoré používame na dosiahnutie lepších zručností a kompetencií pre budúcnosť. V krátkosti charakterizoval výskum v tejto oblasti od rokov 1960-70 s dôrazom na skutočnosť, do akej miery je možná a rozumná požiadavka definovať vzdelávanie cez LO. Hodnotiť výstupy vzdelávania je možné iba po ich následnej definícii, pričom LO majú byť známe pre študentov, aby mohli byť testované. Veľmi prísne definované LO obmedzujú autonómiu učiteľa, pričom je potrebné sa vyvarovať problému trivializácie procesu vyučovania iba za účelom testovania študentov. Prof. Lehtinen vidí hlavnú výzvu procesu určenia výstupov vzdelávania cez LO nie v nachádzaní správnych slovies a výrazov pre LO, ale v hlbšom chápaní prírody a podstaty kompetencií učiacich sa.  

Pán Jari Lavonen, prof. vyučovania fyziky a chémie z University of Helsinki a pani Maarit Palonen, radca pre vzdelávanie pri Ministerstve školstva a kultúry Fínska, spoločne charakterizovali vklad medzinárodných meraní kompetencií ako napr. PISA, PIAAC a AHELO pre definíciu a hodnotenie LO. Zdôraznili, že spoločne s osnovami pre jednotlivé predmety vyučovania v školskom systéme sa treba zameriavať aj na rozvoj postoja učiacich sa k danej problematike. Myslí sa tým nielen znalosť  informácií, ale aj spôsob rozmýšľania, spôsob spolupráce s ostatnými, či už na školách alebo na pracoviskách. Kreatívny prístup k riešeniu problému, práca v skupine a riešenie konfliktových situácií sa hodnotí do rovnakej miery ako vedomosti z oblasti prírodných vied, technológie, inžinierstva a matematiky.

Pán Jens Bjornavold, starší expert, Cedefop, v úvode na tému: Úloha zabezpečenia kvality pri definovaní, popise a hodnotení výsledkov vzdelávania (práca v skupinách) zdôraznil, že v diskusii sa treba zameriavať na kľúčové otázky používania a definície LO pri výstupoch vzdelávania, a to v troch hlavných oblastiach: kto definuje LO v podmienkach certifikátov zo vzdelávania, ako môžu byť LO definované a ako môžu byť hodnotené. Pre účely tímovej spolupráce vznikla dohoda o zameraní sa na vzdelávanie na všeobecno-vzdelávacích školách, na odborných školách a inštitúciách vysokoškolského vzdelávania.

V skupine odborných škôl diskusiu viedol pán Mika Tammilehto, riaditeľ sekcie odborných škôl na Ministerstve školstva a kultúry, Fínsko. Zdôraznil, akej výzve musí odborné vzdelávanie čeliť pri popise kvalifikácií, pričom veľmi rýchlo sa mení aj samotný obsah vzdelávania. V úvode diskusie vystúpila pani Sonia Lengauer z Federálneho ministerstva vzdelávania, umenia a kultúry, Rakúsko, a prezentovala, ako sa premieta integrácia LO do vzdelávania odborných škôl. Hovorila o snahe Rakúska definovať LO v oblasti kompetencií už od roku 2005, pričom v krajine existuje okolo 490 rôznych osnov pre oblasť odborného vzdelávania. Už teraz záverečnou skúškou ukončuje štúdium približne 58 % študentov zo stredných škôl. Odborný a praktický komponent vzdelávania sa prejavuje na školách, ale približne v rovnakej miere aj na pracoviskách (duálny systém odborného vzdelávania). Najväčšiu výzvu v tomto štádiu rozvoja odborného školstva znamená implementácia LO do konkrétnych programov a do samotného vyučovacieho procesu.
Ďalší odborný príspevok do diskusie mala pani Karin Van Der Sanden, Ministerstvo vzdelávania, kultúry a vedy, Holandsko. Pri opise vzdelávacieho systému Holandska kládla dôraz na skutočnosť, že už od roku 1919 existuje legislatívne prepojenie zamestnávateľov so vzdelávaním, dnes cca 500.000 študentov sa vzdeláva na štyroch úrovniach odborného vzdelávania. Učenie sa uskutočňuje v školách aj na pracoviskách, pričom výstup zo vzdelávania musí byť identický. Pri popise  národnej sústavy kvalifikácií sa snažili o vytvorenie matice kompetencií, dohodli sa na 25 kľúčových kompetenciách pre popis všetkých kvalifikácií. Je to vlastne jednotný jazyk, ktorý dokáže opísať približne 80 % kvalifikácií na spoločnej báze, zvyšných 20 % vzdelávania tvoria  regionálne odlišnosti, nezávislosť podľa lokálnych potrieb zamestnávateľov.

V pracovnej skupine zameranej na „Výstupy vzdelávania v národnej sústave kvalifikácií“ sa diskutovalo okolo témy synergia ECVET-u, EQF a EQAVET-u. Je tu snaha o spoluprácu a spoločné úsilie dosiahnuť jednotný kompatibilný systém v oblasti odborného vzdelávania tímov krajín zaoberajúcich sa problematikou zavedenia a tvorby EQF a EQAVET na národnej úrovni. Žiaden z týchto systémov neexistuje izolovane, treba neustále podporovať ich vzájomné dopĺňanie rôznymi spôsobmi spolupráce.               

Skupina zaoberajúca sa problematikou LO tvorí súčasť tvorby systému EQF, je jej poradným orgánom. Diskusie a odporúčania skupín stretnutia budú zosumarizované expertmi a v podobe príručky dostupné krajinám EÚ ako pomôcka pre implementáciu EQF do národnej sústavy kvalifikácií.

5.  Odporúčané závery:
Nakoľko Slovenská republika je v procese tvorby a implementácie systému EQF a súčasne aj národnej sústavy kvalifikácií, skúsenosti iných krajín sú pre nás veľmi cenné. Je potrebné zvážiť jednotlivé alternatívy možného a vhodného spôsobu opisu vzdelávacieho prostredia podľa európskych štandardov. V Slovenskej republike sa za pomoci Komisie zaviedol referenčný/kontaktný bod pre implementáciu EQF na sekcii celoživotného vzdelávania MŠVVŠ SR, treba naďalej sledovať osobitnú stránku vytvorenú pre potreby EQF. 

6.   Prehľad prinesenej dokumentácie a miesto jej uloženia
Dokumentácia je uložená na SCV MŠ SR.

7.   Osobitne vyhodnotený očakávaný prínos ZPC
Informácie o implementácii EQF, EQAVET a ECVET sú odporúčané Európskym parlamentom a Radou, nakoľko rozvoj vedomostí, zručností a odbornej spôsobilosti občanov sú rozhodujúce pre ich osobný a profesionálny rozvoj. Transparentnosť vzdelávania, medzinárodná mobilita a prenosnosť medzi členskými štátmi v priestore celoživotného vzdelávania bez hraníc zlepší aj mobilitu a prenosnosť kvalifikácií na vnútroštátnej úrovni medzi rôznymi hospodárskymi odvetviami a v rámci pracovného trhu.

 8.    Spôsob zverejnenia výsledkov ZPC, prenos získaných informácií
Správa zo ZPC sa zasiela SMS MŠ SR. Podstatné informácie o projekte budú zaslané aj na kontaktný bod EQF a tiež na Štátny inštitút odborného vzdelávania.

Súhlasím so zverejnením správy na internete

Správu vypracoval: Ildikó Pathóová
Dátum: 13.12. 2010
Správu schválil:  Boris Sloboda, GR SCV MŠVVŠ SR